45. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 454390 της 13 Φεβρ./16 Μαρτ. 1987 (ΦΕΚ Β΄  116) Περιορισμός έκδοσης νέων αδειών αλιείας με κυκλικά δίχτυα (γριγρί). Έχοντας υπόψη: 1.Τις διατάξεις του άρθρ. 12 του Νόμ. 1341/83 «Κατάργηση των διατάξεων του Ν.Δ/τος «περί ρυθμίσεως θεμάτων αποστραγγισθεισών γαιών λίμνης Βοϊβηίδος (Κάρλας) και του Νόμ. 351/76 «περί τροποποιήσεως του Ν.Δ. 130/74 και ρυθμίσεως συναφών θεμάτων «και άλλες διατάξεις» (ΦΕΚ 38/Α) σε συνδυασμό με τις διατάξεις του άρθρ. 7 του Β.Δ. 666/66 «περί αδειών αλιευτικών σκαφών (ΦΕΚ 160 Α΄). 2.Την ανάγκη ελέγχου των εισροών και εκροών στην αλιευτική δραστηριότητα των κυκλικών διχτύων. 3.Την αριθ. 105/4-12-86 γνώμη του Συμβουλίου Αλιείας, αποφασίζουμε: 1.Οι άδειες αλιείας στα Ελληνικά χωρικά νερά με κυκλικά δίχτυα (γριγρί) για το χρονικό διάστημα ενός χρόνου χορηγούνται στις παρακάτω περιπτώσεις: α)Σε σκάφη που ναυπηγήθηκαν ή αγοράστηκαν σε αντικατάσταση άλλων που είχαν άδεια αλιείας με κυκλικά δίχτυα (γριγρί). β)Σε σκάφη που ναυπηγούνται μετά από έγκριση του Υπουργού Γεωργίας εφόσον αυτά ανήκουν: αα)Σε Αλιευτικούς Συνεταιρισμούς που λειτουργούν σύμφωνα με τις ισχύουσες διατάξεις.  ββ)Σε επαγγελματίες ψαράδες ηλικίας μέχρι 45 χρόνων που δεν θα έχουν στην ιδιοκτησία τους άλλο σκάφος (ολόκληρο ή σε ποσοστό) μετά τη χορήγηση της νέας άδειας αλιείας και να έχουν ασχοληθεί επαγγελματικά στην αλιεία τουλάχιστον 10 χρόνια ή 5 χρόνια στην αλιεία τουλάχιστον και τα υπόλοιπα μέχρι συμπλήρωσης της 10ετίας στο επάγγελμα του ναυτικού. Σε περίπτωση συμπλοιοκτησίας ο πλοιοκτήτης που έχει τις προϋποθέσεις αυτές πρέπει να έχει απαραίτητα ποσοστό συμπλοιοκτησίας στο σκάφος τουλάχιστον 60%. 2.Η μεταβίβαση των σκαφών, στα οποία χορηγείται άδεια αλιείας με κυκλικά δίχτυα (γριγρί) σύμφωνα με την παρούσα απόφαση, επιτρέπεται μόνο σε ενδιαφερόμενους που έχουν τις προϋποθέσεις της παρ. 1 περ. β υποπερίπτ. ββ της απόφασης αυτής, 3.Η συνολική χωρητικότητα (Κ.Ο.Χ.) των νέων σκαφών στα οποία χορηγείται άδεια αλιείας με κυκλικά δίχτυα (γριγρί) είναι ίση με τη συνολική χωρητικότητα των σκαφών που έχουν άδεια αλιείας με κυκλικά δίχτυα (γριγρί), τα οποία για οποιοδήποτε λόγο αποσύρθηκαν οριστικά τον προηγούμενο χρόνο, προσαυξημένη μέχρι 50%. Η απόφαση αυτή ισχύει για ένα χρόνο από τη δημοσίευσή της στην Εφημερίδα της Κυβερνήσεως. 